夢韓无咎如在京口時既覺枕上作短歌
作者：陸游
朝代：宋

paragraphs: 隆興之初客江皋，連榱結駟皆賢豪。
坐中无咎我所畏，日夜酬唱兼詩騷。
有時贈我玉具劍，間亦報之金錯刀。
舊遊忽墮五更夢，舉首但覺鐵甕高。
樽前美人亦黄土，吾輩鬼錄將安逃。
死生一訣信已矣，所恨膏火常煎熬。
平生不愛葱嶺話，方術亦陋葛與陶。
但當東歸棄百事，爛醉海上觀雲濤。